Talens komposition

En tale er ikke det samme som et mundtligt indlæg i en dagligdags samtale hvor taleren vil benytte sig af talesprog. En tale er forberedt, disponeret og målrettet mundtlighed, samtidig må den ikke være præget af skriftsprog, og man kan kritisere en tale, hvis taleren står og "læser op". Når man holder tale, er det altså vigtigt at sikre sig at man ikke kommer til at påtage sig en skriftlig fremstillingsform, men samtidig at man har en struktur og orden på den tale man fremfører.

En professionel tale er bygget klart op om en eller flere gennemgående pointer. Talen vil have en *indledning, en midte og en afslutning*. Der vil være et fokus i talen, og den gode taler vil sprogligt lede sine tilhørere frem mod hovedpåstand og konklusion. Taleren vil gentage en række nøgleord og bruge sproglige sammenbindere som "derfor", "således", "alt i alt" til at vise den samlede idé og markere hvornår konklusionen er nået. Sprogets lyd og rytme kan på samme måde markere højdepunkter i talen. Brugen af nøgleord og sammenbindere og lydlige effekter hjælper tilhøreren til at forstå sammenhængene og fornemme hvor man er på vej hen.

**Forberedelse af talen sker i 5 faser. Forklar hinanden om de 5 faser.**

* Finde stoffet (inventio): brainstorm, vælge synsvinkel, finde pointe/fokus, konkrete eksempel
* Strukturere stoffet (dispositio):
  + indledning: hvad man taler om og hvorfor
  + hovedafsnit: flere underemner – logisk ordnet
  + afslutning, hvor man samler op og understreger pointer.
* Formulere talen (elocutio): TaleRsprog: mellemting mellem talesprog og skriftsprog; metasprog; markante formuleringer; undgå fyldord og ”gummiformuleringer”; fagterminologi.
* Lære talen (memoria): læser taler op – og lærer næsten udenad.
* Fremføre talen (actio): tal til tilhørerne, variér tonelejet, kig op/ud, præcist kropssprog og stemmeføring,

# Forberedelse af jeres egen tale, ”inventio-fasen”:

I skal arbejde med at finde emne, fokus og genre for jeres egen tale. Vekslen mellem individuelt arbejde og gruppearbejde.

1. Individuel hurtigskrivning i 5 minutter: jeg vil gerne sige…. Man må gerne skrive flere forskellige idéer, men man skal skrive uafbrudt.
2. I grupper: Fremlæg jeres idéer for hinanden. Stil hv-spørgsmål til hinandens idéer.
3. Individuelt: Formulér din idé som et spørgsmål, du vil besvare, og formulér kort det svar, du vil give.
4. I grupper: Hør hinandens spørgsmål og svar. De andre i gruppen svarer på, hvilken genre, de forestiller sig, at talen skal tilhøre.
5. Individuelt: gå i gang med næste fase.